Smernicou o rádiových zariadeniach sa smernica 1999/5/ES zosúladila s novým legislatívnym rámcom. Pri revízii sa zohľadnila potreba zvýšeného dohľadu nad trhom, najmä zavedením povinností týkajúcich sa vysledovateľnosti pre výrobcov, dovozcov a distribútorov. Umožňuje sa aj prijímanie delegovaných aktov, v ktorých sa vyžaduje predchádzajúca registrácia v prípade tried rádiových zariadení, ktoré sa vyznačujú nízkym stupňom súladu. Ďalšími novými prvkami sú zahrnutie zariadení pre čistý zvuk rádia a rádiových a televíznych zariadení určených výlučne na príjem do rozsahu pôsobnosti a zjednodušenie určitých administratívnych požiadaviek. Stručné porovnanie smernice o rádiových zariadeniach a smernice 1999/5/ES je uvedené v prílohe.

3.1.Oznámenie o transpozičných opatreniach

V článku 49 ods. 1 smernice o rádiových zariadeniach sa stanovuje, že členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou (t. j. so smernicou o rádiových zariadeniach) do 12. júna 2016. Bezodkladne oznámia znenie týchto opatrení Komisii.

Do júla 2016 poskytlo oznámenie o svojich vnútroštátnych transpozičných opatreniach 14 členských štátov. V dôsledku toho Európska komisia v júli 2016 poslala formálnu výzvu ostatným štrnástim členským štátom, ktoré nesplnili požiadavku stanovenú v článku 49 ods. 1. Do konca roka 2017 všetky členské štáty poskytli oznámenie o jednom alebo viacerých vnútroštátnych aktoch, ktoré označili za vnútroštátne transpozičné opatrenia. Smernica o rádiových zariadeniach tak bola transponovaná vo všetkých členských štátoch a všetky spisy týkajúce sa nesplnenia povinnosti týkajúce sa článku 49 ods. 1 tejto smernice boli uzavreté. Informácie o postupoch uplatnených v prípade nesplnenia povinnosti pre každý členský štát sú dostupné v databáze Komisie .

Útvary Komisie nedostali žiadne sťažnosti v súvislosti s problémami týkajúcimi sa voľného pohybu rádiových zariadení, ktoré už boli v súlade so smernicou o rádiových zariadeniach, ktoré by vyplynuli z neskorej transpozície tejto smernice.

3.2.Uplatňovanie v štátoch EZVO, ktoré sú členmi EHP

Smernica o rádiových zariadeniach sa uplatňuje v štátoch EZVO, ktoré sú členmi EHP (Nórsko, Island a Lichtenštajnsko), keďže bola rozhodnutím Spoločného výboru EHP zahrnutá do Dohody o EHP a následne bola týmito štátmi transponovaná do vnútroštátneho práva.

Švajčiarsko prispôsobilo svoje vnútroštátne právne predpisy rovnocenné so smernicou o rádiových zariadeniach. Zároveň bola zodpovedajúca kapitola 7 prílohy I k dohode o vzájomnom uznávaní, ktorá bola uzavretá medzi EÚ a Švajčiarskom a nadobudla účinnosť 1. júna 2002 , zmenená tak, aby odrážala nové acquis Únie a rovnocenné švajčiarske právne predpisy.

3.3.Posudzovanie zhody

Útvary Komisie poslali v máji 2015 všetkým členským štátom list, v ktorom ich vyzvali, aby začali s notifikáciou svojich orgánov posudzovania zhody podľa smernice o rádiových zariadeniach, za predpokladu, že už boli transponované príslušné ustanovenia danej smernice. V liste sa ďalej zdôrazňuje skutočnosť, že orgány notifikované podľa zrušenej smernice budú zrušené k 13. júnu 2017 (t. j. po skončení prechodného obdobia podľa článku 48 smernice o rádiových zariadeniach).

Do konca prechodného obdobia (t. j. do 12. júna 2017) bolo notifikovaných 61 orgánov, do konca roka 2017 boli notifikované ďalšie 4 orgány a do konca apríla 2018 dosiahol celkový počet týchto orgánov 70.

Pokiaľ ide o notifikáciu orgánov posudzovania zhody podľa smernice o rádiových zariadeniach, neboli zaznamenané žiadne osobitné problémy. Komisia navyše nikdy nedostala žiadne informácie, ktoré by naznačovali, že sú notifikované orgány preťažené alebo neschopné vykonávať svoje úlohy. Hoci nastalo oneskorenie pri uverejňovaní harmonizovaných noriem (podrobnosti sú uvedené v oddiele 4) a v dôsledku toho bol potrebný zásah notifikovaného orgánu v súvislosti s konkrétnymi požiadavkami, Komisia nedostala žiadne informácie, ktoré by naznačovali, že tieto orgány sú preťažené.

Smernica o rádiových zariadeniach je smernicou založenou na novom prístupe. Založená je predovšetkým na systéme EÚ vyhlásenia o zhode, ktorým sa výrobcom stanovuje povinnosť, aby certifikovali svoje výrobky a pre prípad kontroly orgánmi dohľadu uchovávali technickú dokumentáciu týkajúcu sa súladu ich výrobkov s príslušnými požiadavkami.

V špecifických a vo výnimočných situáciách sa vyžaduje zásah tretej strany (v tomto prípade notifikovaného orgánu). V minulosti však výrobcovia sa často radšej žiadali notifikovaný orgán o schválenie aj v prípadoch, keď to nebolo potrebné, keďže uplatňovali príslušné harmonizované normy. Je potrebné sledovať, či zosúladenie postupov posudzovania zhody s novým legislatívnym rámcom bude motivovať výrobcov, aby žiadali o schválenie od notifikovaného orgánu iba v konkrétnych situáciách, ktoré sú stanovené v smernici, čo by viedlo k zníženiu administratívnych nákladov.

Cieľom podrobných kritérií stanovených v smernici o rádiových zariadeniach, ktoré musia spĺňať orgány posudzovania zhody, je zabezpečiť dostatočne a jednotne vysokú úroveň činnosti týchto orgánov. Vďaka dohodám o vzájomnom uznávaní s viacerými štátmi môžu výrobcovia využívať výhody prístupu na širší trh.

Sektorová skupina notifikovaných orgánov, Združenie pre súlad so smernicou o rádiových zariadeniach (REDCA), prispieva k účinnému vykonávaniu právnych predpisov v spolupráci s výborom vytvoreným na základe smernice o rádiových zariadeniach, t. j. Výborom pre posudzovanie zhody a pre dozor nad trhom v oblasti telekomunikácií (TCAM), a uľahčuje zbližovanie postupov posudzovania zhody. Združenie REDCA nadväzuje styky s príslušnými organizáciami, ako je Európsky inštitút pre telekomunikačné normy (ETSI), Výbor pre elektronické komunikácie (ECC) a skupina pre administratívnu spoluprácu (ADCO RED). Všeobecne sa uznáva, že jednotné uplatňovanie postupov posudzovania zhody uľahčuje dosahovanie otvoreného a konkurenčného trhu v celej Európe.

3.4.Dohľad nad trhom (súlad a lepšia spolupráca)